Selve høretesten udføres ved hjælp af et audiometer, som tester, hvordan du hører på forskellige lydfrekvenser. Under testen sidder du med høretelefoner på. De er tilkoblet audiometeret, som måler din hørelse med nøjagtig præcision. Audiometeret sender toner af forskellige frekvenser og forskellig styrke i ét øre ad gangen, som styres af audiologiassistenten. Mens du lytter til de forskellige toner, bliver du bedt om at give signal, hver gang du kan høre noget. Audiologiassistenten er på jagt efter den svageste tone, du kan høre. Nogle gange kan høretesten også omfatte andre test som f.eks. en taletest. Her vil du høre en række ord og tal, som du skal gentage. Testresultaterne bliver plottet ind i et såkaldt audiogram, hvor frekvensen (Hz) læses på den vandrette akse og lydstyrken (dB) på den lodrette akse. Audiogrammet vil vise graden af et eventuelt høretab.